PMIndiaData/PMIndiaSum huggingface dataset:
पंतप्रधान येत्या 8 मार्च रोजी राजस्थानमध्ये झुनझुनु येथे जाणार

उद्या दिनांक 6 मार्च आंतरराष्ट्रीय महिला दिनी, पंतप्रधान नरेंद्र मोदी राजस्थानमध्ये झुनझुनु येथे भेट देणार आहेत. बालिकांना वाचविण्याच्या आणि त्यांना शिक्षण देण्याच्या केंद्र सरकारच्या मोहिमेचा एक भाग म्हणून 640 जिल्ह्यांमध्ये ‘बेटी बचाओ, बेटी पढाओ’ कार्यक्रमाचा पंतप्रधानांच्या हस्ते विस्तार केला जाईल. सध्या देशभरातील 161 जिल्ह्यांमध्ये हा उपक्रम राबवला जातो. कार्यक्रमाच्या लाभार्थी माता आणि बालिकांशी पंतप्रधान संवाद साधतील. तसेच ‘बेटी बचाओ, बेटी पढाओ’ उपक्रमात उत्तम कामगिरी बजावणाऱ्या जिल्ह्यांना प्रमाणपत्रे प्रदान करतील. पंतप्रधान उद्या झुनझुनु येथे राष्ट्रीय पोषण मोहिमेचेही उद्‌घाटन करणार आहे. ते एन एनएम– आय सी डी एस कॉमन ॲप्लिकेशन या सॉफ्टवेअरचेही उद्‌घाटन करतील. बालकांचे कुपोषण दूर करणे, जन्मवेळी कमी वजनाच्या समस्येवर मात करणेतसेच महिला आणि किशोरवयीन मुलींच्या सर्वांगिण विकासाची काळजी घेण्याच्या उद्देशाने ही मोहिम राबवली जाणार आहे.
पंतप्रधानांनी सरदार वल्लभभाई पटेल यांच्या जयंतीनिमित्त त्यांना अभिवादन केले

भारताचे पहिले उपपंतप्रधान सरदार वल्लभभाई पटेल यांच्या जयंतीनिमित्त पंतप्रधान नरेंद्र मोदी यांनी सरदार पटेल यांना अभिवादन केले आहे. “आधुनिक भारताचे शिल्पकार आणि लोहपुरुष सरदार पटेल यांना विनम्र अभिवादन”, असे पंतप्रधानांनी म्हटले आहे.
सूरतमधल्या आगीच्या दुर्घटनेविषयी पंतप्रधानांनी व्यक्त केले दु:ख

सूरतमध्ये झालेल्या भीषण आगीच्या दुर्घटनेप्रकरणी पंतप्रधान नरेंद्र मोदी यांनी तीव्र दु:ख व्यक्त केले आहे. या घटनेतल्या पीडितांना सर्वतोपरी साहाय्य करावे असे आदेश पंतप्रधानांनी गुजरात सरकार आणि स्थानिक अधिकाऱ्यांना दिले आहेत. “सुरतमधल्या आगीच्या दुर्घटनेमुळे मी अत्यंत व्यतीत झालो आहे. या घटनेतल्या पीडित कुटुंबांप्रति मी माझ्या संवेदना व्यक्त करतो. दुर्घटनेत जखमी झालेले लवकर बरे व्हावेत हीच प्रार्थना! घटनेतल्या पीडितांना आवश्यक ती सर्व मदत करावी असे आदेश संबंधितांना दिले आहेत” असे पंतप्रधानांनी म्हटले आहे.
भारत आणि बांगलादेश  दरम्यान मत्स्य व्यवसाय क्षेत्रात सहकार्याबाबत सामंजस्य करार

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रीमंडळाच्या बैठकीत, भारत आणि बांगलादेश दरम्यान, सप्टेंबर 2011 मध्ये मत्स्य व्यवसाय आणि संबंधित क्षेत्रांमधील द्विपक्षीय सहकार्याबाबत, सामंजस्य करारावर झालेल्या स्वाक्षऱ्याबाबत माहिती देण्यात आली. या सामंजस्य करारामुळे भारत आणि बांगलादेशमधील मैत्रीपूर्ण संबंध मजबूत झाले असून मत्स्यव्यवसाय तसेच संबंधित क्षेत्राात सहमतीने निश्चित केलेल्या कार्यपध्दतीद्वारे सहकार्य विकासाला चालना मिळाली आहे. हा सामंजस्य करार पाच वर्ष अंमलात राहणार आहे. हा करार रद्द करण्याच्या हेतूबाबत दोन्ही बाजू किमान 6 महिने आधी पूर्व लेखी सूचना देत नाहीत तोवर दोन्ही बाजूंच्या संमतीने हा सामंजस्य करार आणखी कालावधीसाठी वाढवता येऊ शकेल.
ओंके ओबव्वा यांच्या जयंतीनिमित्त पंतप्रधानांनी अर्पण केली आदरांजली

पंतप्रधान नरेंद्र मोदी यांनी, महान कन्नड महिला योद्ध्या ओंके ओबव्वा यांच्या जयंतीनिमित्त त्यांना आदरांजली अर्पण केली आहे. आपल्या नारी शक्तीचे प्रतिक म्हणून ओंके ओबव्वा आपल्याला प्रेरणा देतात असे पंतप्रधानांनी म्हटले आहे. धैर्यवान ओंके ओबव्वा यांच्या जयंतीच्या विशेष प्रसंगी त्यांना नमन.आपले लोक आणि संस्कृती यांच्या रक्षणासाठी त्यांनी ज्या साहसाने कडवा प्रतिकार केला तो सदैव स्मरणात राहील.नारी शक्तीचे प्रतिक म्हणून त्या आपल्याला स्फूर्ती देत राहतील, असे पंतप्रधानांनी ट्वीटरवर म्हटले आहे. “ವೀರವನಿತೆ ಒನಕೆ ಓಬವ್ವ ಜಯಂತಿಯ ವಿಶೇಷ ಸಂದರ್ಭದಲ್ಲಿ ಅವರಿಗೆ ನಮನ ಸಲ್ಲಿಸುತ್ತೇನೆ. ತನ್ನ ಜನರು ಮತ್ತು ಸಂಸ್ಕೃತಿಯನ್ನು ರಕ್ಷಿಸಲು ಅವರು ತೋರಿದ ಧೈರ್ಯವನ್ನು ಎಂದಿಗೂ ಯಾರೊಬ್ಬರೂ ಮರೆಯಲು ಸಾಧ್ಯವಿಲ್ಲ. ಅವರು ನಮ್ಮ ನಾರಿ ಶಕ್ತಿಯ ಪ್ರತೀಕವಾಗಿ ನಮಗೆ ಸ್ಫೂರ್ತಿ ನೀಡುತ್ತಾರೆ.”
महात्मा फुले यांच्या जयंती निमित्त पंतप्रधानांनी आदरांजली वाहिली

पंतप्रधान नरेंद्र मोदी यांनी, महात्मा फुले यांच्या जयंतीनिमित्त त्यांना आदरांजली अर्पण केली आहे. “महात्मा फुले हे त्यांच्या काळाचे पुढे गेलेले द्रष्टे होते, ज्यांनी दुर्लक्षितांसाठी आवाज उठवून, त्यांच्या व्यथा नष्ट करण्यासाठी कार्य केले. जयंतीदिनी त्यांना अभिवादन. महात्मा फुले यांच्या ध्येयवादाने प्रेरीत होवून, शिक्षणाची महत्त्वपूर्ण भूमिका असणारा समान आणि सुसंवादी समाज निर्माण करण्यासाठी एकत्रित कार्य करुया” असे पंतप्रधानांनी म्हटलं आहे.
राष्ट्रपतींच्या वाढदिवसानिमित्त पंतप्रधानांच्या त्यांना शुभेच्छा

राष्ट्रपती रामनाथ कोविंद यांच्या वाढदिवसानिमित्त पंतप्रधान नरेंद्र मोदी यांनी त्यांना शुभेच्छा दिल्या आहेत. पंतप्रधान म्हणाले, ‘राष्ट्रपतींना वाढदिवसाच्या शुभेच्छा. आपल्या देशाच्या सेवेसाठी ईश्वर त्यांना दीर्घ आणि निरोगी आयुष्य देवो. राष्ट्रपती झाल्यानंतर आपल्या साध्या आणि प्रेमळ स्वभावाने त्यांनी जनतेशी स्वत:ला जोडून घेतलं. 125 कोटी भारतीयांच्या विशेषत: गरीब आणि वंचितांच्या आशा-आकांक्षाप्रती संवेदनशील असल्याचे मला आढळून आले आहे.’
पंतप्रधानांचेक्वालालपूरमधील कार्यक्रम (21 नोव्हेंबर 2015)

पंतप्रधान नरेंद्र मोदी, यांनी आज क्वालालंपूर येथे आसियान-भारत शिखर परिषदेला संबोधित केले. आर्थिक अनिश्चितता, राजकीय उलथा-पालथ आणि सुरक्षेला निर्माण झालेला धोकायाआंतरराष्ट्रीय पातळीवरील बहुविध आव्हानांच्या काळात आपण भेटत आहोत. यासंघर्षमय काळात, भारत आणि आसियान हे दोन आशेचे किरण आहेत असे पंतप्रधान नरेंद्र मोदी यांनी शिखर परिषदेला संबोधित करतांना सांगितले. भारतात बदलाचे मोजमाप हे प्रचंड आहे, त्यामुळे भारतात आर्थिक संधीही प्रचंड आहेत. आणि आता सध्या आमच्याकडे खुले आणि स्वागत करणारे वातावरण आहे. जागतिक बँकेच्या व्यवसाय करण्यासाठी सुलभ असणाऱ्या मानांकनात भारताने घेतलेल्या मोठया झेपमध्ये त्याचे प्रतिबिंब उमटले आहे आणि आम्ही आमचा सुधारणा कार्यक्रम वेगाने राबवू. “आसियान” देशांची अर्थव्यवस्था चेतनामय झपाटयाने मार्गक्रमण करत आहे.आपण आपल्या 1.9 अब्ज लोकांसाठी समृध्दता अधिक बळकट करु याबाबत मला कोणतीही शंका वाटत नाही, असे पंतप्रधान म्हणाले. समृध्दता वाटून घेण्यासाठी एकमेकांशी जोडले जाणे, हा मार्ग आहे. त्रिकोणीय महामार्ग प्रकल्पाची चांगली वाटचाल सुरु असून, हा प्रकल्प 2018 पर्यंत पूर्ण व्हावा, असे पंतप्रधानांनी सांगितले. आसियान-भारत विज्ञान आणि तंत्रज्ञान निधी, जो सध्या एक दशलक्ष अमेरिकन डॉलर्स आहे, त्यामध्ये भर घालून आम्ही हा निधी 5 दशलक्ष अमेरिकन डॉलर्स करणार आहोत. याशिवाय कमी खर्चाचे तंत्रज्ञान, तंत्रज्ञानाचे हस्‍तांतरण आणि संशोधन आणि विकास प्रकल्पातील भागीदारी यांचे व्यापारीकरण होण्यासाठी आसियन-भारत शोध मंच स्थापित करण्याची आमची मनिषा आहे, असे पंतप्रधान म्हणाले. आसियान शिखर परिषदेच्या वेळी, पंतप्रधानांनी चिनी प्रजासत्ताकाचे पंतप्रधान ली क्वेईआंग यांची भेट घेतली. अर्थव्यवस्थेची मंदावलेली गती, हवामान बदल आणि आंतरराष्ट्रीय दहशतवाद या संदर्भातील जागतिक परिस्थितीचा दोन्ही बाजूंनी आढावा घेतला. मंदगती असतांनाही, भारताने विकासाची गती कायम राखल्याचे चीनच्या पंतप्रधानांनी निदर्शनाला आणून दिले. पॅरिसमधल्या कॉप-21 परिषदेच्या तयारीचाही यावेळी आढावा घेण्यात आला. नरेंद्र मोदी यांनी सौर ऊर्जा आघाडी पुढाकाराबाबत चीन पंतप्रधानांना माहिती दिली आणि यात सहभागी होण्याचे आमंत्रण चीनला दिले. दहशतवाद हे सर्वात मोठे आव्हान असल्याचे आणि त्याचा मुकाबला करण्यासाठी आंतरराष्ट्रीय समुदायाने एकत्र आलेच पाहिजे, याबाबत दोन्ही बाजूंचे एकमत झाले. दोन्ही बाजूंनी व्यापार आणि गुंतवणुकीबाबत द्विपक्षीय चर्चा केली. चीन बरोबरच्या भारताला येत असलेल्या मोठया व्यापार तुटीबाबत वाटत असलेल्या चिंतेचा पंतप्रधान मोदी यांनी पुनरुच्चार केला. जपानचे पंतप्रधान शिंजो ॲबे यांनी पंतप्रधान नरेंद्र मोदी यांच्या सन्मानार्थ भोजनाचे आयोजन केले. जगातील कोणत्याही द्विपक्षीय संबंधामध्ये भारत-जपान द्विपक्षीय संबंधात दृढ होण्याचे सर्वाधिक सामर्थ्य असल्याचा पुनरुच्चार शिंजो ॲबे यांनी केला. द्विपक्षीय संबंधाबाबत जपानी पंतप्रधानांच्या दूरदृष्टीचे पंतप्रधानांनी कौतुक केले आणि शिंजो ॲबे यांच्या भारत भेटीबाबत आपण उत्सुक असल्याचे सांगितले. बदलाचे मोठे सामर्थ्य असणाऱ्या दिल्ली-मुंबई औद्योगिक कॉरीडॉरसारख्या प्रकल्पांबाबत भारताशी सहकार्य करण्यासाठी जपान पुढाकार घेत असल्याचे पंतप्रधान म्हणाले. प्रादेशिक जोडणी, सागरी सुरक्षा, आगामी कॉप-21 परिषद, संयुक्त राष्ट्रसंघाच्या सुरक्षा परिषदेतील सुधारणा आणि दहशतवाद आणि इतर मुद्दयांवर यावेळी चर्चा झाली.
एचएमटी घड्याळ कंपनीच्या जमिनीच्या हस्तांतरणास केंद्रीय मंत्रिमंडळाची मंजुरी

केंद्रीय अवजड उद्योग विभागाने दिलेल्या खालील प्रस्तावांना पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली आहे. बंगळूरु आणि टुमकूर येथील एचएमटी वॉचेस लि. यां कंपनीच्या 208.35 एकर जमिनीचे भारतीय अंतराळ संशोधन संघटनेला(इस्रो) 1194.21 कोटी रुपये आणि देय असलेले कर व शुल्क यांच्या मोबदल्यात हस्तांतरण; एचएमटी लि. च्या बंगळूरु येथील एक एकर जमिनीचे गॅस ऑथॉरिटी ऑफ इंडिया(गेल) या कंपनीला 34.30 कोटी रुपये व इतर देय कर आणि शुल्काच्या मोबदल्यात हस्तांतरण या जमिनीच्या विक्रीतून येणारी रक्कम, कंपनीकडून या व्यवहारावर लागू होणारे कर आणि इतर शुल्क चुकते केल्यावर, त्यांची कर्जे व आगाऊ रक्कम चुकती करण्यासाठी सरकारच्या खात्यात जमा केली जाईल. एचएमटी वॉचेस लि. ही कंपनी सर्वसामान्य भारतीय नागरिकांसाठी घड्याळे बनवण्यामध्ये अग्रणी होती आणि एकेकाळी भारताची समय प्रहरी म्हणून ओळखली जात होती. मात्र, वाढत्या तोट्यामुळे ही कंपनी बंद करावी लागली आणि स्पर्धात्मक आर्थिक वातावरणामध्ये या कंपनीचे पुनरुज्जीवन होऊ शकणार नाही हे निश्चित झाल्यावर जानेवारी 2016 मध्ये ही कंपनी बंद करण्याचा निर्णय घेण्यात आला. या कंपनीच्या जमिनीचा आता लोकहिताच्या दृष्टीने अधिक चांगल्या प्रकारे वापर केला जाणार आहे.
साधारण श्रेणीतील कामगारांच्या भरतीसाठी श्रम सहकार्यासंदर्भात भारत आणि सौदी अरेबिया यांच्यातील कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि सौदी अरेबिया यांच्यातील श्रम सहकार्यावरील कराराला कार्योत्तर मंजुरी दिली. पंतप्रधानांच्या सौदी अरेबिया दौऱ्या दरम्यान 2-3 एप्रिल 2016 रोजी रियाध येथे करारावर स्वाक्षऱ्या करण्यात आल्या. या कराराचा फायदा भारतीय स्थलांतरित कामगारांना विशेषत: अकुशल, निम-कुशल आणि कुशल श्रेणीतील कामगारांना होणार आहे जे सौदी अरेबियामध्ये जात, वंश, धर्म किंवा लिंग याचा विचार न करता काम करतात.
परीक्षेत स्व-रचित कविता शेअर करण्यासाठी पंतप्रधानांनी केव्ही ओएनजीसी, डेहराडूनची विद्यार्थिनी दीयाचे केले कौतुक

पंतप्रधान नरेंद्र मोदी यांनी परीक्षेत स्व-रचित कविता शेअर केल्याबद्दल दीयाचे कौतुक केले आहे. दिया ही KV ONGC, डेहराडूनची विद्यार्थिनी आहे.. केंद्रीय विद्यालय संघटनेच्या ट्विटला प्रतिसाद देताना पंतप्रधान म्हणाले: “खूप सृजनशील! तणावमुक्त परीक्षा याच सर्वोत्तम परीक्षा आहेत. आपण या महिन्याच्या २७ तारखेला #ParikshaPeCharcha2023 मध्ये यावर अधिक चर्चा करू.”
हुन्नर हाटला पंतप्रधानांची भेट

पंतप्रधान नरेंद्र मोदी यांनी आज हुन्नर हाटला भेट दिली. त्यांनी देशभरातून हुन्नर हाट मध्ये सहभागी झालेल्या उत्कृष्ट कलाकार, क्राफ्टस्मेन आणि पाककृती तज्ञ यांची भेट घेतली. यावर्षी इंडिया गेट लॉन्स वर जवळपास 250 स्टॉल्स लावण्यात आले आहेत. सहभाग्यांपैकी 50 टक्के कलाकार या महिला आहेत. पंतप्रधानांनी या कलाकारांशी संवाद साधला तसेच सांस्कृतिक कार्यक्रमालाही त्यांनी उपस्थिती लावली . ‘हुन्नर हाट’ चे प्रदर्शन म्हणजे सरकारने त्यांच्या वचन बद्धतेची केलेली पूर्तता आहे. या हाटद्वारे भारतीय कलांचे जतन आणि विस्मृतीत जाणाऱ्या कलांच्या पुनरुज्जीवनाला दिलेला हातभार आहे ‌ यावर्षीच्या ‘हुन्नर हाट’ ची संकल्पना ‘ कुशल को काम’ ही असून, याद्वारे जवळपास तीन लाख पाककला तज्ञ, हस्त कलाकार यांना गेल्या तीन वर्षात रोजगार पुरवण्यात आला आहे.
रेल्वे अर्थसंकल्प 2016-17 वरील पंतप्रधानांची प्रतिक्रिया

प्रगतीशील राष्ट्राच्या गतिमान रेल्वेसाठी एक विचारपूर्ण अर्थसंकल्प सादर केल्याबद्दल रेल्वेमंत्री सुरेश प्रभू यांचे आपण हार्दिक अभिनंदन करतो. या अर्थसंकल्पात गरीबांचा स्वाभिमान, महिलांचा गौरव, युवावर्गाचा उत्साह आणि मध्यम वर्गाचा आनंद वृध्दींगत करण्याचा प्रयत्न केला गेला आहे. गेल्या वर्षीच्या अर्थसंकल्पात जी वचने दिली होती, ती पूर्ण करत या अर्थसंकलपात पुढील आशादायी धोरण आखण्यात आले आहे. या दृष्टीने गेल्या एक वर्षात बऱ्याच अंशी आम्हाला यश मिळाले आहे. त्यात आणखी वाढ करण्यासाठीचा पुरेपूर प्रयत्न या अर्थसंकलपात करण्यात आला आहे. स्वच्छता आणि प्रवासी सुविधा तसेच आधुनिकीकरण या गोष्टी गेल्या दोन अर्थसंकल्पातील मूलमंत्र राहिला आहे. तसेच जूने प्रकल्प पूर्ण करुन नवे प्रकल्प सुरु करण्यात आले आहेत. हा धोरणात्मक बदल म्हणले अर्थव्यवस्थेतील एक आमूलाग्र बदल आहे, असे मला वाटते. गरीबांसाठी सुपर-फास्ट ट्रेन, अंत्योदय एक्सप्रेस तसेच दीनदयाळू रेल्वे डब्यांची सुरुवात आमच्या सरकारची गरीबांप्रती असलेली कटिबध्दता स्पष्ट करतात. रेल्वेमध्ये माहिती तंत्रज्ञानाबरोबर तंत्रज्ञान, अधिक गुंतवणूक आणि अंमलबजावणी आदी मुद्दे प्रभावी बनवत हा रेल्वे अर्थसंकल्प देशाच्या अर्थव्यवस्थेत दूरगामी सकारात्मक योगदान देईल. देशाच्या मागास क्षेत्रात, विशेषकरुन ईशान्येकडील राज्यात रेल्वे जोडणी वाढवण्याचे आश्वासन सरकारने पूर्ण करण्यासाठी चांगली पावूले उचलली आहेत. याशिवाय आपल्या रेल्वे मार्गांच्या सक्षमतेअभावी ज्या समस्या उद्‌भवत होत्या, त्या गेल्या वर्षभरात बऱ्याच प्रमाणात सोडवण्यात आल्या आहेत. या दिशेने हा रेल्वे अर्थसंकल्प प्रभावी उपाययोजना करत आहे. सुरेश प्रभू यांचे पूर्वीचे अर्थसंकल्प आपण पाहिले आहेत. मला टीका नाही करायची, पण जर मी पूर्वीच्या सरकारचे पाच वर्षांचे अर्थसंकल्प पाहिले तर त्या तुलनेत सुरेश प्रभू यांच्या अर्थसंकल्पात अडीच पट जास्त गुंतवणूकीबरोबरच एक मोठी झेप घेण्यात आली आहे. देशाच्या नवनिर्मितीसाठी हा अर्थसंकल्प एक महत्त्वपूर्ण टप्पा ठरेल. सर्वात चांगली गोष्ट म्हणजे रेल्वे विकासात राज्य सरकारेसुध्दा उत्साहाने सहभागी होत आहेत. याचा विस्तृत आराखडा सादर केला गेला आहे. याबरोबरच प्रवासी आणि रेल्वे कर्मचाऱ्यांचे सहकार्य प्राप्‍त करण्यासाठी प्रयत्न केले गेले आहेत. खर्चात शिस्त, व्यवस्थापनात दक्षता आणि ग्राहकांप्रती जबाबदारी हेच आमच्या सरकारचे लक्ष्य असून हा रेल्वे अर्थसंकल्प ते साध्य करतो. मी पुन्हा एकदा रेल्वेमंत्री सुरेश प्रभू यांचे अभिनंदन करतो, रेल्‍वे परिवाराचे अभिनंदन करतो, टीम रेल्वेचे अभिनंदन करतो. खूप खूप धन्यवाद.
पंतप्रधान आणि इजिप्तचे राष्ट्रपती यांच्यात दूरध्वनी संभाषण

पंतप्रधान नरेंद्र मोदी यांनी आज इजिप्तचे राष्ट्रपती महामहीम अब्देल फताह अलसिसी यांच्याशी दूरध्वनीवरून संवाद साधला. कोविड -19 साथीच्या पार्श्वभूमीवर उदभवलेल्या जागतिक परिस्थितीबाबत उभय नेत्यांनी चर्चा केली आणि आपापल्या देशातील जनतेच्या संरक्षणासाठी संबंधित सरकारांनी उचललेल्या पावलांबद्दल एकमेकांना माहिती दिली. एकमेकांकडून शिकण्यासाठी अनुभव आणि उत्तम पद्धती यांची निरंतर देवाणघेवाण करण्याच्या उपयुक्ततेबाबत त्यांनी सहमती दर्शविली. या कठीण काळात औषधांच्या पुरवठ्याची उपलब्धता सुनिश्चित करण्यासाठी भारत सर्वतोपरी सहकार्य करेल असे आश्वासन पंतप्रधानांनी इजिप्तच्या राष्ट्रपतींना दिले. इजिप्तमध्ये राहत असलेल्या भारतीय नागरिकांना दिल्या जाणाऱ्या मदतीबद्दल त्यांनी राष्ट्रपती अलसीसी यांचे आभार मानले. दोन्ही देशांच्या टीम दृढ समन्वय आणि अनुभवांचे आदानप्रदान सुनिश्चित करण्यासाठी परस्परांच्या संपर्कात राहतील.याबाबत दोन्ही नेत्यांनी सहमती दर्शविली.
‘प्रगती’ मंचाद्वारे पंतप्रधानांनी साधला संवाद

तत्पर प्रशासन आणि वेळेत अंमलबजावणी करण्यासाठीच्या बहुआयामी ‘प्रगती’ मंचाद्वारे पंतप्रधान नरेंद्र मोदी यांनी आज संवाद साधला. प्रगतीच्या याआधीच्या 22 बैठकांमधे 9.31 लाख कोटी रुपये गुंतवणुकीच्या 200 प्रकल्पांचा आढावा घेण्यात आला. 17 विभागातल्या जनतक्रारींच्या निवारणाचा आढावाही यावेळी घेण्यात आला. आजच्या तेवीसाव्या बैठकीत पंतप्रधानांनी ग्राहक विषयक तक्रार निवारणाचा आढावा घेतला. या तक्रारींचे जलदगतीने आणि प्रभावी निवारण करण्यासाठी उचललेल्या पावलांविषयी पंतप्रधानांना माहिती देण्यात आली. या तक्रारींच्या मोठ्या संख्येबाबत चिंता व्यक्त करतांनाच, ग्राहकांच्या लाभासाठी प्रशासकीय व्यवस्थेत सुधारणा करण्याच्या गरजेवर पंतप्रधानांनी भर दिला. उत्तराखंड, ओदिशा, पश्चिम बंगाल, कर्नाटक, तामिळनाडू, केरळ, नागालँड, आसाम, महाराष्ट्र, तेलंगण आणि आंध्रप्रदेश या राज्यातल्या रेल्वे, रस्ते, ऊर्जा, नवीकरणीय ऊर्जा यासह नऊ पायाभूत प्रकल्पांच्या प्रगतीचा आढावा त्यांनी घेतला. 30 हजार कोटी रुपयांचे हे प्रकल्प आहेत. प्रधानमंत्री खनिज क्षेत्र कल्याण योजनेच्या अंमलबजावणीच्या प्रगतीचा आढावाही पंतप्रधानांनी घेतला. डिस्ट्रिक्ट मिनरल फाऊंडेशनच्या वाढीव निधीचा या जिल्ह्यांना सध्या भासणारी तूट दूर करण्यासाठी आणि धोरणात्मक दृष्ट्या लक्ष केंद्रीत करण्यासाठी करावा, असे त्यांनी सुचवले. स्वातंत्र्याच्या 75 व्या वर्षी म्हणजे 2022 या वर्षापर्यंत याचे सुपरिणाम दिसतील. हे उद्दिष्ट ठेवून हे काम सुनियोजनपूर्वक करायला हवे, असेही पंतप्रधान म्हणाले.
नेपाळच्या पंतप्रधानपदी निवड झाल्याबद्दल पंतप्रधानांनी पुष्पकमल दहल ‘प्रचंड’ यांचे केले अभिनंदन

नवी दिल्‍ली, 25 डिसेंबर 2022 नेपाळच्या पंतप्रधानपदी निवड झाल्याबद्दल पंतप्रधान नरेंद्र मोदी यांनी कॉम्रेड ‘प्रचंड’ यांचे अभिनंदन केले आहे. आपल्या ट्विटर संदेशात पंतप्रधान म्हणाले; “नेपाळच्या पंतप्रधानपदी निवड झाल्याबद्दल कॉम्रेड प्रचंड यांचे हार्दिक अभिनंदन.भारत आणि नेपाळमधील वैशिष्ट्यपूर्ण नाते हे सखोल सांस्कृतिक संबंध आणि लोकांच्या-एकमेकांतील मैत्रीपूर्ण संबंधांवर आधारित आहे.ही मैत्री आणखी मजबूत करण्यासाठी मी तुमच्यासोबत काम करण्यास उत्सुक आहे.”
अमेरिकेच्या राष्ट्राध्यक्ष पदाचा कार्यभार स्वीकारल्याबद्दल पंतप्रधानांतर्फे डोनाल्ड ट्रम्प यांचे अभिनंद

पंतप्रधान नरेंद्र मोदी यांनी अमेरिकेच्या राष्ट्राध्यक्ष पदाचा कार्यभार स्वीकारल्याबद्दल डोनाल्ड ट्रम्प यांचे अभिनंदन केले. पंतप्रधान म्हणाले,”अमेरिकेचे राष्ट्रध्यक्ष म्हणून कार्यभार स्वीकारल्याबद्दल डोनाल्ड ट्रम्प यांचे अभिनंदन. आगामी काळात यशाची नवी शिखरे गाठण्याच्या दिशेने अमेरिकेचे नेतृत्व करण्यासाठी शुभेच्छा. भारत – अमेरिका धोरणात्मक भागीदारीचे सामर्थ्य आपल्या समान मूल्य आणि हातामध्ये आहे . भारत अमेरिका संबंध अधिक दृढ करण्यासाठी आणि आपल्या सहकार्याच्या क्षमतांचा पूर्ण वापर करण्या साठी राष्ट्राध्यक्षांबरोबर काम करायला मी उत्सुक आहे.”असेही पंतप्रधान म्हणाले.
पंतप्रधान नरेंद्र मोदी आणि फ्रान्सचे अध्यक्ष इमॅन्युअल मॅक्रॉ यांच्यात दूरध्वनीवरुन चर्चा

नवी दिल्ली, 16 ऑगस्ट 2022 पंतप्रधान नरेंद्र मोदी आणि फ्रान्सचे राष्ट्राध्यक्ष इमॅन्युअल मॅक्रॉ यांच्यात आज दूरध्वनीवरुन संभाषण झाले. फ्रान्समध्ये सध्या पडलेला भीषण दुष्काळ आणि वणवे याबद्दल, मोदी यांनी आपल्या सहवेदना यावेळी व्यक्त केल्या. दोन्ही नेत्यांनी यावेळी संरक्षण सहकार्याअंतर्गत सुरु असलेले प्रकल्प आणि नागरी अणुऊर्जा सहकार्यासह इतर द्वीपक्षीय उपक्रमांच्या प्रगतीचा आढावा घेतला. तसेच, जागतिक अन्नसुरक्षेसह, इतर काही महत्वाच्या भू-राजकीय आव्हानांविषयी देखील दोघांमध्ये चर्चा झाली. गेल्या काही वर्षांत, भारत आणि फ्रान्स यांच्यातील धोरणात्मक भागीदारी अधिक मजबूत, सखोल आणि व्यापक झाल्याबद्दल दोन्ही नेत्यांनी समाधान व्यक्त केले. तसेच, सहकार्याच्या नवनव्या क्षेत्रात एकत्रित काम करण्यासह दोन्ही देशातील संबंध अधिक व्यापक करण्याबाबत दोन्ही नेत्यांनी सहमती व्यक्त केली.
छत्रपती शिवाजी महाराजांचे वंशज श्रीमंत शिवाजीराजे भोसले यांच्या निधनाबद्दल पंतप्रधानांनी व्यक्त केला शोक

C/पंतप्रधान नरेंद्र मोदी यांनी छत्रपती शिवाजी महाराजांच्या बाराव्या पिढीतील वंशज श्रीमंत छत्रपती शिवाजीराजे भोसले यांच्या निधनाबद्दल तीव्र शोक व्यक्त केला आहे. श्री मोदी म्हणाले की ते एक पुरोगामी आणि बहुआयामी व्यक्तिमत्व होते ज्यांनी लोकांसाठी विपुल कार्य केले. आपल्या ट्विटरसंदेशामध्ये पंतप्रधानांनी म्हणाले; "छत्रपती शिवाजी महाराजांचे वंशज श्रीमंत छत्रपती शिवाजीl राजे भोसले,यांच्या निधनामुळे दु:ख झाले आहे. ते एक पुरोगामी आणि बहुआयामी व्यक्तिमत्व होते,ज्यांनी लोकांसाठी विपुल कार्य केले. त्यांनी साताऱ्याच्या प्रगतीसाठी भरीव योगदान दिले. त्यांच्या कुटुंबियांच्या, मित्रांना आणि चाहत्यांच्या प्रती मी माझ्या संवेदना व्यक्त करतो. ओम शांती."
राष्ट्रकुल क्रीडा स्पर्धेत पुरुषांच्या पॅरा (दिव्यांग क्रीडा स्पर्धा) पॉवरलिफ्टिंग हेवीवेट स्पर्धेत सुवर्णपदक जिंकल्याबद्दल पंतप्रधानांनी सुधीरचे अभिनंदन केले

राष्ट्रकुल क्रीडा स्पर्धा (सीडब्ल्यूजी) 2022 मध्ये पुरुषांच्या पॅरा पॉवरलिफ्टिंग हेवीवेट स्पर्धेत सुवर्णपदक जिंकल्याबद्दल पंतप्रधान नरेंद्र मोदी यांनी सुधीरचे अभिनंदन केले आहे. पंतप्रधानांनी आपल्या ट्वीट मध्ये म्हटले आहे; “सीडब्ल्यूजी 2022 पॅरा-क्रीडा स्पर्धांची सुधीर कडून चांगली सुरुवात! एक प्रतिष्ठेचे सुवर्ण पदक जिंकून त्याने पुन्हा एकदा आपले समर्पण आणि दृढ निश्चय दाखवला. तो मैदानावर सातत्याने चांगली कामगिरी करत आहे. यापुढील सर्व स्पर्धांसाठी त्याचं अभिनंदन आणि शुभेच्छा.”
आरोग्य आणि कल्याण क्षेत्रात भारत आणि जपान यांच्यातल्या सहकार्य कराराला केंद्रीय मंत्रिमंडळाची मान्यता

आरोग्य देखभाल आणि आरोग्य क्षेत्रातल्या सहकार्याबाबत भारत आणि जपान यांच्यातल्या सहकार्य कराराला केंद्रीय मंत्रिमंडळाच्या बैठकीत पूर्वलक्षी प्रभावाने मान्यता देण्यात आली. 29 ऑक्टोबरला या करारावर स्वाक्षऱ्या झाल्या आहेत. विशिष्ट प्रकल्पांना प्रोत्साहन 1) औषध, ट्रॉमा केअर क्षेत्रात मानव संसाधन विकास 2) चिकित्सेसाठी अत्याधुनिक परीक्षण प्रयोगशाळा उभारणी 3) देखभाल करणाऱ्या प्रशिक्षणार्थींना जपानी भाषा शिक्षण केंद्र उभारणे 4) एयूएमएस सारख्या क्षेत्रात दोन्ही देशातल्या देखभाल केंद्रात सहकार्य स्थापित करणे 5) वृद्धांच्या देखभालीसाठी प्रशिक्षण कार्यक्रम पायाभूत सुविधांचा विकास · मध्यवर्ती आरोग्य देखभाल व्यवस्थान वितरण केंद्र उभारणे · स्वच्छ आणि किफायतीदरातल्या शौचालयांची उपलब्धता वाढवून स्वच्छता वाढविणे · भारतात, भारत-जपान इनोव्हेशन हब · भारतात उच्चस्तरीय बीएसएल 3 प्रयोगशाळा सुविधांची निर्मिती मानव विकास 1) आयुर्वेदासारख्या आरोग्य विषयक स्व व्यवस्थापन प्रकल्पांच्या प्रोत्साहनासाठी आणि संशोधनासाठी मानवी संसाधन विकसित करणे 2) भारत-जपान सार्वजनिक आणि खाजगी आरोग्य देखभाल फोरम स्थापन करणे या कराराची अंमलबजावणी आणि सहकार्याबाबतच्या तपशीलासाठी उच्चस्तरीय सल्लात्मक संयुक्त समिती स्थापन केली जाईल.
राष्ट्रकुल क्रीडा स्पर्धेत महिलांच्या भालाफेकीचे कांस्य पदक जिंकल्याबद्दल अन्नु रानीचे पंतप्रधानांनी केले अभिनंदन

राष्ट्रकुल क्रीडा स्पर्धा 2022 मध्ये महिलांच्या भालाफेकीमध्ये कांस्य पदक पटकावल्याबद्दल अन्नु रानी चे पंतप्रधान नरेंद्र मोदी यांनी अभिनंदन केले आहे. पंतप्रधानांनी ट्वीट केले आहे; “अन्नु रानी एक उत्तम खेळाडू आहे. तिने आपल्या निर्धाराचे आणि अत्युच्च कौशल्याचे दर्शन घडवले आहे. याबद्दल तिचे अभिनंदन. येणाऱ्या वर्षात ती उत्तरोत्तर चांगली कामगिरी करत राहील, अशी मला खात्री आहे. #Cheer4India”
टी-20 क्रिकेट विश्वचषक  जिंकल्याबद्दल  पंतप्रधानांनी भारतीय दृष्टिहीन क्रिकेट संघाचे केले अभिनंद

पंतप्रधान नरेंद्र मोदी यांनी बंगळूरु येथे टी-20 क्रिकेट विश्वचषक जिंकल्याबद्दल भारतीय दृष्टिहीन क्रिकेट संघाचे अभिनंदन केले आहे. “भारताने दृष्टीहीनांसाठीचा टी-20 विश्वचषक जिंकल्याबदृदल खूप आनंद होत आहे. संघाचे अभिनंदन. त्यांच्या कर्तृत्वाचा भारताला अभिमान आहे”, असे पंतप्रधानांनी म्हटले आहे.
संसद सदनाच्या प्रकाशयोजनेचे पंतप्रधानांच्या हस्ते उद्‌घाटन

पंतप्रधान नरेंद्र मोदी यांनी मंगळवार दि. 13 ऑगस्ट 2019 रोजी संध्याकाळी भारताच्या स्वातंत्र्य दिनासाठी जय्यत तयारी असलेल्या संसद सदनाच्या प्रकाशयोजनेचे उद्‌घाटन केले. पंतप्रधानांनी यावेळी लाईट शो या कार्यक्रमाचा काही भागाचे अवलोकन केले. ही प्रकाशयोजना राष्ट्रपती भवन, साऊथ आणि नॉर्थ ब्लॉक यासारख्या महत्त्वाच्या सरकारी इमारतींवर करण्यात आली आहे. ही प्रकाशयोजना नागरिकांसाठी कुतूहलाचा विषय असून यामुळे लोकप्रियता वाढली आहे. जास्तीत जास्त लोक या प्रकाशयोजनेमुळे दिल्लीला या काळात भेट देतात.
साखरेचा साठा करण्याविषयीच्या निर्णयाला सहा महिन्यांची मुदतवाढ देण्याच्या प्रस्तावाला केंद्रीय मंत्रिमंडळाची मंजुरी

साखरेचा साठा करण्याविषयीच्या निर्णयाला सहा महिन्यांची मुदतवाढ देण्याच्या प्रस्तावाला आज केंद्रीय मंत्रीमंडळाने मंजुरी दिली . 27 ऑक्टोबर 2016 साली केंद्र सरकारने हा निर्णय घेतला होता, त्याला आता 28 ऑक्टोबर 2017 पर्यंत मुदतवाढ देण्यात आली आहे. या निर्णयानुसार ,राज्य सरकारांना साखरेचा साठा करण्याची मर्यादा किंवा परवाना देण्याचे अधिकार असतील.गरजेनुसार केंद्र सरकारच्या परवानगीने त्याना हे आदेश देता येतील.सर्वसामान्य माणसांना रास्त दरात साखर उपलब्ध व्हावी आणि साखरेचा साठा आणि नफेखोरी याला आळा बसावा यादृष्टीने हा निर्णय घेण्यात आला आहे. या निर्णयाची अधिसूचना लवकरच जारी केली जाणार असून,ती सर्व राज्य सरकारे आणि केंद्रशासित प्रदेशांना पाठवली जाईल. यावर्षी देशात साखरेचे उत्पादन कमी होण्याचा अंदाज असून त्यामुळे साखरेचे दर वाढण्याची शक्यता आहे. या पार्श्वभूमीवर, सरकारने साखरेचे दर नियंत्रणात ठेवण्यासाठी हा निर्णय घेतला आहे.
राज्य घटना(जम्मू आणि काश्मीरसाठी लागू) आदेश 1954 च्या सुधारणेला मंत्रिमंडळाची पूर्वलक्षी प्रभावाने मान्यता

केंद्रीय मंत्री मंडळाने, राज्य घटना(जम्मू आणि काश्मीरसाठी लागू) आदेश 1954 च्या सुधारणेला,राज्य घटना (जम्मू आणि काश्मीरसाठी लागू) दुरुस्ती आदेश 2017 द्वारे पूर्वलक्षी प्रभावाने मान्यता दिली आहे. यामुळे जम्मू आणि काश्मीरमध्ये वस्तू आणि सेवा कर प्रणाली लागू करण्याचा मार्ग मोकळा झाला आहे. राष्ट्र्पतींच्या संमतीनंतर,घटना दुरुस्ती आदेश 2017 ,शासनाच्या 6 जुलै 2017 च्या राजपत्रात आधीच अधिसूचित करण्यात आला आहे.